## Rješenje Agencije za poštu i elektroničke komunikacije od 7. prosinca 2009.

### NN 158/2009 (31.12.2009.), Rješenje Agencije za poštu i elektroničke komunikacije od 7. prosinca 2009.

158 31.12.2009 Rješenje Agencije za poštu i elektroničke komunikacije od 7. prosinca 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3948

Na temelju članka 113., članka 114., članka 116. i članka 14. stavka 4. Zakona o elektroničkim komunikacijama (»Narodne novine« br. 73/08; dalje u tekstu: ZEK), nakon provedenog postupka stručnog nadzora nad radom trgovačkog društva »VIPnet« d.o.o., a vezano uz rad i uporabu radijskih postaja bez pribavljene propisane dozvole, nadzornik elektroničkih komunikacija Hrvatske agencije za poštu i elektroničke komunikacije (dalje u tekstu: nadzornik) donosi sljedeće

RJEŠENJE

1. Zabranjuje se trgovačkom društvu »VIPnet« d.o.o. 10 000 Zagreb, Vrtni put 1, rad i uporaba radijske postaje bez propisane valjane dozvole za uporabu radiofrekvencijskog spektra u mikrovalnoj vezi, i to:

1.1. Radijska postaja radne frekvencije Tx = 22.200,500 MHz, postavljena na lokaciji Jarek Gornji (Jagodište).

2. U slučaju nepostupanja po ovom rješenju, nadzornik elektroničkih komunikacija izreći će odgovornoj osobi u pravnoj osobi na koju se odnosi ovo rješenje, upravnu mjeru izraženu u novčanom iznosu u visini do dvadeseterostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu.

3. Ovo rješenje objavit će se u »Narodnim novinama« i na službenim internetskim stranicama Hrvatske agencije za poštu i elektroničke komunikacije.

Obrazloženje

Nadzornik elektroničkih komunikacija Hrvatske agencije za poštu i elektroničke komunikacije (dalje u tekstu: nadzornik) je 26. listopada 2009. godine, u vremenu od 11:00 do 14:00 sati te 30. listopada 2009. godine, u vremenu od 12:00 do 13:00 sati, proveo radijska mjerenja radi utvrđivanja uvjeta rada nepokretne radijske postaje u mikrovalnoj vezi, na lokaciji Jerek Gornji (Jagodište). Dolaskom na lokaciju, nadzornik je zatekao antenski stup-nosač, na kojem su postavljene radijske postaje mikrovalnih veza – vanjske RF jedinice s pripadajućim paraboličnim antenama. Mjerenjem je utvrđen rad radijske postaje odašiljačke frekvencije 22.200,500 MHz.

Dana 30. listopada 2009. godine nadzornik je izvršio uvid u službeni registar izdanih dozvola Hrvatske agencije za poštu i elektroničke komunikacije (dalje u tekstu: HAKOM), te utvrdio da HAKOM nije izdao propisanu dozvolu trgovačkom društvu
VIPnet d.o.o., za predmetnu radijsku postaju koja radi na frekvenciji 22.200,500 MHz, na lokaciji Jarek Gornji (Jagodište).

Nadzornik je 2. studenoga 2009. godine, radi očitovanja, dostavio trgovačkom društvu VIPnet d.o.o. (dalje u tekstu: VIP) Zapisnik o obavljenom stručnom nadzoru uporabe radiofrekvencijskog spektra te provjere rada i uporabe radijskih postaja na lokaciji Jarek Gornji (Jagodište).

U očitovanju od 12. studenoga 2009. godine VIP navodi:
»…da je VIPnet 2. listopada 2009. godine podnio zahtjev za izdavanje dozvole za predmetnu radijsku postaju, no do današnjeg dana istu nije primio. Uzevši u obzir da su se za predmetno područje pojavile učestale pritužbe korisnika na kvalitetu signala, VIPnet je bio prisiljen pustiti u rad predmetnu radijsku postaju u rad 20. listopada 2009. godine«.

S obzirom na utvrđeno činjenično stanje, nesporno je da je VIP imao u uporabi radijsku postaju bez propisane valjane dozvole za uporabu radiofrekvencijskog spektra u mikrovalnoj vezi radne frekvencije Tx = 22.200,500 MHz, na lokaciji Jarek Gornji – Jagodište, slijedom čega je prekršio odredbu članka 88. stavka 1. ZEK-a, stoga je nadzornik na temelju članka 113., članka 114. stavka 1. točke 11. i članka 116. stavka 4. ZEK-a riješio kao u izreci ovog rješenja.

Na temelju članka 14. stavka 4. ZEK-a, ovo rješenje će se objaviti u »Narodnim novinama« i na internetskim stranicama HAKOM-a.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor pred Upravnim sudom Republike Hrvatske najkasnije u roku 30 dana od primitka ovog rješenja, što ne odgađa izvršenje rješenja.

Klasa: UP/I-344-08/09-01/66

Urbroj: 376-09-09-04 NK

Zagreb, 7. prosinca 2009.

Nadzornik
elektroničkih komunikacija
Nikola Kovač, v. r.

Rješenje, NN 158/2009-3948